REGOLAMENT TAL-KUMMISSJONI (KE) Nru 761/2009
tat-23 ta’ Lulju 2009
li jemenda, bil-għan li jkun adatt għall-progress tekniku, ir-Regolament (KE) Nru 440/2008 li jistabbilixxi metodi ta' ttestjar skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH)
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komuità Ewropea,
Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament tal-Kunsill (KEE) Nru 793/93 u r-Regolament tal-Kummissjoni (KE) Nru 1488/94 kif ukoll id-Direttiva tal-Kunsill 76/769/KEE u d-Direttivi tal-Kummissjoni 91/155/KEE, 93/67/KEE, 93/105/KE u 2000/21/KE (1), u b'mod partikolari l-Artikolu 13(3) tiegħu,
Billi:
(1)
Ir-Regolament tal-Kummissjoni (KE) Nru 440/2008 (2) isemmi l-metodi ta’ ttestjar li jintużaw biex jiġu ddeterminati l-proprjetajiet fiżikokimiċi, it-tossiċità u l-ekotossiċità ta’ sustanzi li għandhom jiġu applikati għall-finijiet tar-Regolament (KE) Nru 1907/2006.
(2)
Ir-Regolament (KE) Nru 440/2008 jeħtieġ li jiġi aġġornat biex jinkludi tibdil li sar f’ċerti metodi ta’ ttestjar u biex jinkludi diversi metodi ġodda ta’ ttestjar li ġew adottati mill-OECD. Il-partijiet interessati ġew ikkonsultati dwar din il-proposta. L-emendi msemmija jadattaw il-metodi in kwistjoni għall-progress xjentifiku u tekniku.
(3)
Id-dispożizzjonijiet relatati mal-pressjoni tal-fwar għandhom jiġu riveduti biex jinkludu l-metodu ġdid ta’ effużjoni.
(4)
Jeħtieġ li jiżdied metodu ġdid ta’ kif jitkejjel id-dijametru medju ġeometriku tal-fibri peżat skont it-tul tagħhom.
(5)
Huwa xieraq li r-Regolament (KE) Nru 440/2008 jiġi aġġornat biex jinkludi, bi prijorità, metodu ġdid ta’ ttestjar in vitro għall-irritazzjoni tal-ġilda, biex jitnaqqas l-għadd ta’ annimali li jintużaw għal għanijiet sperimentali, f’konformità mad-Direttiva tal-Kunsill Nru 86/609/KEE tal-24 ta’ Novembru 1986 dwar l-approssimazzjoni tal-liġijiet, regolamenti u dispożizzjonijiet amministrattivi tal-Istati Membri dwar il-protezzjoni tal-annimali użati għal għanijiet sperimentali u għanijiet oħra xjentifiċi (3). Minkejja li fl-ambitu tal-OECD għadha qed issir diskussjoni dwar abbozz ta’ metodu ta’ ttestjar in vitro, għal dan il-każ eċċezzjonali jixraq li f’dan ir-Regolament jiddaħħal il-metodu B46. Il-Metodu B 46 għandu jiġi aġġornat mill-aktar fis possibbli hekk kif jintlaħaq ftehim fi ħdan l-OECD jew f’każ li ssir disponibbli aktar informazzjoni li tiġġustifika tali reviżjoni.
(6)
Id-dispożizzjonijiet relatati mat-test tal-inibizzjoni tat-tkabbir ta’ algi jeħtieġ li jiġu riveduti biex jinkludu speċijiet addizzjonali u biex jissodisfaw ir-rekwiżiti għall-evalwazzjoni tal-perikli u l-klassifikazzjoni tas-sustanzi kimiċi.
(7)
Jeħtieġ li jiżdied metodu ġdid ta’ kif titkejjel il-mineralizzazzjoni aerobika f’ilmijiet superfiċjali, permezz ta’ test ta’ simulazzjoni tal-bijodegradazzjoni u metodu ġdid ta’ evalwazzjoni tat-tossiċità għall-ġeneru Lemna, permezz ta’ test tal-inibizzjoni tat-tkabbir.
(8)
Ir-Regolament (KE) Nru 440/2008 għandu għalhekk jiġi emendat skont dan.
(9)
Il-miżuri stipulati f’dan ir-Regolament huma skont l-opinjoni tal-Kumitat stabbilit skont l-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 440/2008 jiġi emendat kif ġej:
(1)
Il-Parti A tiġi emendata kif ġej:
(a)
il-Kapitolu A.4 jinbidel bil-Kapitolu A.4 kif stabbilit fl-Anness I għal dan ir-Regolament;
(b)
Jiżdied il-Kapitolu A.22 kif stabbilit fl-Anness II għal dan ir-Regolament.
(2)
Il-Parti B tiġi emendata kif ġej:
Jiżdied il-Kapitolu B.46, kif stipulat fl-Anness III għal dan ir-Regolament..
(3)
Il-Parti C tiġi emendata kif ġej:
(a)
Il-Kapitolu C.3 jinbidel bil-Kapitolu C.3 kif stabbilit fl-Anness IV għal dan ir-Regolament.
(b)
Jiżdiedu l-Kapitoli C.25 u C.26 kif stabbiliti fl-Annessi V u VI għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum mill-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ Lulju 2009.